Beibele e re “go na le magodimo a mafsa le lefase le lefsa tše re di letetšego go ya ka kholofetšo ya gagwe.” * (2 Petro 3:13) A diriša Mmušo wa gagwe, Modimo o tla bušetša lefase la rena maemong ao a bego a a rerile mathomong, “gomme lehu le ka se hlwe le sa ba gona.” (Kutollo 21:3, 4) Na se se bolela ka bophelo legodimong goba lefaseng? Gore selo se se “sa ba gona,” se swanetše go ba se ile sa ba gona pele. Eupša lehu ga se la ka la ba gona legodimong. Ka gona, go a kwagala gore temana yeo e bolela ka seo se tlago go direga mo lefaseng, moo re bego re reretšwe go dula gona le moo re hlologelago go ba le baratiwa ba rena. Beibele gape e utolla gore bahu ba tla tsošwa gomme ba boelana le baratiwa ba bona.—Johane 5:28, 29.